Akteur aangekondig vir hoofrol in Elvis-fliekLinks is Elvis Presley soos hy in 1964 gelyk het en regs is Austin Butler wat die rol van Presley sal vertolk. (Foto: AP) Die rolprentvervaardiger Baz Luhrmann het uiteindelik die man gevind wat die rol van Elvis Presley sal vertolk in ŉ biografiese rolprent oor die “Koning van Rock and Roll” se lewe. Die 27-jarige Austin Butler is gekies om die rol van Elvis te speel in die rolprent wat volgende jaar in Australië verfilm sal word. Volgens berigte het Ansel Elgort, Harry Styles en Miles Teller almal oudisies afgelê vir die rol, maar Butler het uiteindelik met die louere weggestap. Butler het verlede jaar in Denzel Washington se Broadway-produksie van The Iceman Cometh verskyn. Hy speel ook in Quentin Tarantino se komende Once Upon a Time … in Hollywood. Luhrmann het in ŉ verklaring gesê hy het deur uitgebreide skermoudisies en musiek- en danswerksessies die persoon gekry wat hy glo “onmiskenbaar die gees van een van die wêreld se mees ikoniese musikale figure vergestalt”. Luhrmann sal die regisseur van die rolprent wees en die veteraanakteur Tom Hanks sal die rol van Presley se bestuurder, kol. Tom Parker, speel. Butler het gesê dit is vir hom ŉ eer om gekies te wees om die verhaal van Presley se lewe en sy pad na roem te vertel.